कंपनी ने सनरूफ और 6 एयरबैग देने की बात कही, 19 अप्रैल को लॉन्चिंग
Altroz CNG Car - Tata Motors Altroz CNG Version with 60-liter Twin Cylinder Tank Setup टाटा मोटर्स ने सोमवार, 17 अप्रैल को अल्ट्रोज का CNG वर्जन लॉन्च करने की घोषणा कर दी है। कंपनी ने अल्ट्रोज CNG का पहला टीजर जारी किया है।
टाटा मोटर्स ने सोमवार, 17 अप्रैल को अल्ट्रोज का CNG वर्जन लॉन्च करने की घोषणा कर दी है। कंपनी ने अल्ट्रोज CNG का पहला टीजर जारी किया है। इसमें कार को 19 अप्रैल को लॉन्च करने की जानकारी दी है। टाटा अल्ट्रोज CNG की सबसे खास बात ये है कि ये देश की पहली कार होगी, जो ट्विन-सिलेंडर टेक्नोलॉजी के साथ आएगी।
इस टेक्नोलॉजी में 60-लीटर की क्षमता वाला एक ट्विन-सिलेंडर टैंक सेटअप (30-30 लीटर के दो सिलेंडर) मिलेगा। इससे कार के बूट स्पेस में कोई कमी नहीं होगी। हालांकि कंपनी की ओर से अभी कोई जानकारी नहीं दी गई है, लेकिन अल्ट्रोज के पेट्रोल वर्जन में 345 लीटर का बूट स्पेस मिलता है। कंपनी ने कार को ऑटो एक्सपो 2023 में शोकेस किया था। टाटा ने फरवरी 2022 में टियागो CNG और टिगोर CNG लॉन्च कर इस सेगमेंट में एंट्री की थी।
अल्ट्रोज CNG : इंजन, पावर और माइलेज
कार में 1.2 लीटर का पेट्रोल इंजन दिया गया है जो 84 bhp की पावर और 113Nm का टॉर्क जनरेट करता है। वहीं CNG मोड पर ये इंजन 76 bhp और 97Nm का टॉर्क जनरेट करने में सक्षम है। इंजन के साथ 5-स्पीड मैनुअल गियरबॉक्स दिया जाएगा, जबकि रेगुलर पेट्रोल वेरिएंट के साथ 5-स्पीड AMT गियरबॉक्स का ऑप्शन भी मिलता है। अल्ट्रोज के CNG वर्जन में टियागो iCNG के बराबर ही 26-27 किमी/किलोग्राम की माइलेज का दावा किया जा सकता है।
अल्ट्रोज CNG : एक्सपेक्टेड फीचर्स
कार के फीचर की बात करें तो इसमें पेट्रोल वर्जन के समान ही एपल कार प्ले और एंड्रॉयड ऑटो कनेक्टिविटी, ऑटोमेटिक AC, रिवर्स पार्किंग कैमरा, 7-इंच TFT डिजिटल इंस्ट्रूमेंट क्लस्टर, पुश बटन स्टार्ट/स्टॉप के साथ 7-इंच हर्मन इंफोटेनमेंट सिस्टम मिल सकता है। इसके अलावा क्रूज कंट्रोल, हाइट एडजस्टेबल ड्राइवर सीट, लेदर अपहोल्स्ट्री, प्रोजेक्टर हेडलैंप्स, LED DRLs, R16 डुअल-टोन अलॉय व्हील्स, शार्क फिन एंटीना, ऑटो फोल्डिंग ORVM दिया जा सकता है।
ऑटो एक्सपो - 2023 में शाकेस करने के दौरान कंपनी ने अल्ट्रोज CNG में हाइट एडजस्टेबल ड्राइवर सीट, प्रोजेक्टर हेडलाइट्स और सिंगल-पैन सनरूफ जैसे फीचर दिखाए थे। सेफ्टी फीचर्स में 6 एयरबैग, कॉर्नर स्टेबिलिटी कंट्रोल, ISOFIX चाइल्ड सीट एंकर और रिवर्स कैमरा जैसे फीचर दिए जाएंगे।
अल्ट्रोज CNG : एक्सपेक्टेड प्राइस
अल्ट्रोज के पेट्रोल वैरिएंट की कीमत 6.35 से 10.25 लाख रुपए (एक्स-शोरूम दिल्ली) के बीच है। कंपनी कार के CNG वैरिएंट की कीमत पेट्रोल वैरिएंट्स से करीब एक लाख रुपए ज्यादा रख सकती है। सेगमेंट में अल्ट्रोज सीएनजी का मुकाबला मारुति की बलेनो CNG और टोयोटा की ग्लांजा CNG से होगा।
गैस लीक डिटेक्ट करने का एक्स्ट्रा सेफ्टी फीचर
टाटा मोटर्स ने टियागो और टिगोर के CNG वैरिएंट में गैस लीक डिटेक्ट करने का एक्स्ट्रा सेफ्टी फीचर दिया है। अगर कार में CNG का लीकेज होता है, तो लीक डिटेक्शन टेक्नोलॉजी गाड़ी को खुद-ब-खुद CNG से पेट्रोल मोड पर शिफ्ट कर देती है। ये टेक्नोलॉजी ड्राइवर को गैस लीक के बारे में अलर्ट भी करती है।
गाड़ी को तुरंत बंद करने के लिए एक माइक्रो स्विच दिया गया है। इसके अलावा फ्यूल लिड खुला रहने से ये कार स्टार्ट नहीं होती है। इतना ही नहीं अगर कार में थर्मल से रिलेटेड भी कोई घटना होती है तो सिलेंडर फटने से बचने के लिए ये CNG सप्लाई को बंद कर देती है। वहीं ट्यूब में बची गैस हवा में रिलीज कर दी जाती है। ये फीचर अल्ट्रोज में मिल सकता है।